K. Sárközy, poslankyňa: (2005-05-17):
Prvý bod. Článok II sa za štvrtý bod vkladajú nové body 5 a 6, ktoré znejú: Bod 5. V § 63 ods. 7 sa slová „1. január 1994“ nahrádzajú slovami „1. január 1984“. Bod 6. V § 63 ods. 8 sa slovo „desať“ nahrádza slovami „dvadsaťdva“ a slová „rok 1994“ sa nahrádzajú slovami „rok 1984“. Doterajší ods. 9 sa označí ako ods. 7. Súčasne sa vykoná prečíslovanie bodov 5 a 6. Po druhé. Článok II sa dopĺňa bodmi 7 až 9, ktoré znejú: Bod 7. V § 273 ods. 4 v prvej vete a v tretej vete sa slová „31. decembra 2008“ nahrádzajú slovami „30. júna 2005“. Bod 8. Za § 293c sa vkladajú § 293d a 293e, ktoré vrátane nadpisov znejú: § 293d. Prechodné ustanovenie k úprave účinnej od 1. júla 2005. Na dôchodkové dávky právoplatne priznané do 30. júna 2005 a na dôchodkové dávky, o ktorých konanie začaté pred 15. májom 2005 nebolo právoplatne skončené do 30. júna 2005, sa § 63 v znení  účinnom od 1. júla 2005 nepoužije. § 293e. Zvyšovanie dôchodkových dávok a úrazových dávok v roku 2005. Po prvé. Na zvyšovaní dôchodkových dávok v roku 2005 sa nepoužije § 82 ods. 1 a 2. Po druhé. Dôchodkové dávky vyplácané k 1. júlu 2005 a dôchodkové dávky priznané od 1. júla 2005 do 31. decembra 2005, ktorých suma je po a do 3 906 Sk sa zvyšuje o 10,2  percenta; po b od 3 907 korún do 3 956 korún sa zvyšujú na sumu 4 306 korún; po c od 3 950 korún do 10 937 korún sa zvyšuje o 8,85  percenta;  po  d   od 10 938 korún do 11 077 korún sa zvyšuje na sumu 11 907 korún; po e od 11 078 Sk do 14 790 korún sa zvyšujú o 7,5 percenta; po f od 14 720 korún do 15 824 korún sa zvyšujú na sumu 15 825 korún a po g vyššie ako 15 824 korún sa nezvyšujú. Tretí bod. Dôchodkové dávky vyplácané k 1. júnu 2005 sa zvyšujú od splátky dôchodkovej dávky splatnej po 30. júni 2005 a dôchodkové dávky priznané od 1. júla 2005 do 31. decembra 2005 sa zvyšujú odo dňa ich priznania. Po štvrté.  Na zvýšenie úrazovej renty a pozostalostnej úrazovej renty platia ods. 1 až 3 rovnako. Po piate. Sumy jednorazového odškodnenia uvedené v § 94 ods. 2 a 3, suma náhrady nákladov spojených s liečením uvedená v § 100 ods. 2 a sumy náhrady nákladov spojených s pohrebom uvedené v § 101 ods. 3 a 5 sa zvyšujú v roku 2005 indexom 1,075. Deviaty bod. Za § 294 sa vkladá § 294b, ktorý znie: § 294b – zrušuje sa opatrenie Ministerstva práce, sociálnych vecí a rodiny Slovenskej republiky č. 167/2005 Z. z., ktorým sa ustanovuje percento zvýšenia dôchodkových dávok v roku 2005. Dovoľte mi aj odôvodnenie týchto pozmeňujúcich návrhov. V záujme objektívneho zhodnotenia obdobia prispievania do systému dôchodkového poistenia vo vzťahu k určeniu sumy dôchodkovej dávky navrhujem predĺženie rozhodujúceho obdobia na zistenie priemerného osobného mzdového bodu na obdobie kalendárnych rokov od 1. januára 1984 a úpravu rozhodujúceho obdobia na určenie sumy dôchodkovej dávky, ak poistencovi nie je možné určiť osobné mzdové body za celé rozhodujúce obdobie. Navrhujem, aby právna úprava zisťovania priemerného osobného mzdového bodu z predĺženého rozhodujúceho obdobia sa nevzťahovala na dôchodkové dávky právoplatne priznané pred 1. júnom 2005 a na dôchodkové dávky, o ktorých bolo začaté konanie pred 15. májom 2005. Súčasne navrhujem osobitný spôsob zvyšovania dôchodkových dávok a úrazových dávok v roku 2005 diferencovaný v závislosti od výšky dôchodkovej dávky a úrazovej dávky tak, že do výšky približne 0,25-násobku priemernej mzdy za rok 2004 sa zvýšia o index rastu miezd, do výšky približne 0,7-násobku priemernej mzdy za rok 2004 sa zvýšia 8,85 percenta, čo zodpovedá percentu určenie podľa takzvaného švajčiarskeho modelu, to je ten bývalý valorizačný mechanizmus, ktorý obsahuje pôvodný vládny návrh zákona č. 461/2003 Z. z., do výšky približne 0,9-násobku priemernej mzdy za rok 2004 sa zvyšuje indexom inflácie a dôchodky, ktorých výška sa nachádza v rozmedzí vyššie uvedených hraníc, v ktorej by vznikali anomálie, v dôsledku uplatňovania rôznych valorizačných indexov navrhujem zvýšiť na zákonne ustanovenú sumu určenie výšky, v ktorej je premietnutá kombinácia indexu zvyšovania u predchádzajúcich skupín. Z dôvodu, že navrhujem uplatnenie osobitného valorizačného mechanizmu v roku 2005, je potrebné zrušiť opatrenie Ministerstva práce, sociálnych vecí a rodiny Slovenskej republiky č. 167/2005, ktorým sa ustanovuje percento zvyšovania dôchodkových dávok v roku 2005 vydané na základe právnej úpravy zvyšovania dôchodkových dávok, ktorú navrhujem zrušiť. To boli pozmeňujúce návrhy, ktoré sa týkajú valorizácie dôchodku na tento rok. Musím sa vám priznať, že osobne nie som nadšená, že zase meníme valorizačný mechanizmus. Takisto sme to menili aj v minulom roku, aj v tomto roku. Nuž ale prechodné obdobie prináša aj takéto zmeny. Pripravuje ministerstvo práce, sociálnych vecí a rodiny veľkú novelu zákona, no, rozsiahlejšiu novelu zákona o sociálnom poistení, kde sa premietnu tieto veci, ale na tento rok, na rok 2005 sme museli vymyslieť nejaký mechanizmus, pretože denne sme dostávali podnety zo strany tých dôchodcov, ktorí išli do dôchodku ešte  podľa starého zákona a museli sme im vyjsť nejako v ústrety. Viete veľmi  dobre, že v médiách a v tlači rezonovala kategória starodôchodcov a novodôchodcov. Treba povedať, že  dôchodkový systém sa mal meniť už dávno, ale táto vládna koalícia k tomu pristúpila teraz. A musíme nejako vybaviť to prechodné obdobie. Preto sú tieto pozmeňujúce návrhy. Prosím vás, podporte ich prijatie. Ďakujem pekne.